Advies om 'n motor by 'n privaat koper te koopJou Geld | Solidariteit Wêreld
Tuis › 2016-begroting › Advies om 'n motor by 'n privaat koper te koop
Advies om 'n motor by 'n privaat koper te koop
Wat kan meer opwindend wees as om 'n nuwe motor aan te skaf? Al jou dagdrome om met jou nuwe stel wiele op die snelweg te ry, gaan gepaard met 'n sekere mate van huiwering, veral as jy van 'n privaat koper koop. Nie net handig jy 'n groot klomp geld oor vir 'n motor wat jou vir nog baie jare veilig en betroubaar van A tot B moet kry nie, maar daar is ook veiligheidskwessies wanneer jy by 'n vreemdeling koop.
Kom ons kyk van naderby na die risiko's verbonde aan die koop van 'n motor by 'n privaat verkoper – en hoe jy hulle kan uitskakel.
Na jy ure op die web rondgeswerf het – of deur motortydskrifte geblaai het – het jy 'n motor gevind waarin jy belangstel. Wat is volgende? Voordat jy reël om dit te toetsbestuur, vra die verkoper die volgende vrae om te verseker die motor is nie 'n foefie nie:
Waarom word die motor verkoop?
Waarvoor is dit gebruik?
Hoe oud is die motor en hoeveel kilometers het dit afgelê?
Was dit in enige ongelukke?
Het die motor gereeld troeteldiere en kinders vervoer?
Het die motor 'n volle diensrekord en oorspronklike registrasiedokumente?
Het die motor 'n padwaardigheidsertifikaat nie ouer as 60 dae nie?
Sou jy daarteen beswaar hê as die motor geneem word vir 'n onafhanklike ondersoek?
Sou jy beswaar hê as ek nagaan of die motor gesteel is? (Dit kan gedoen word met TransUnion se Voertuig Navraagverslag).
Die verkoper se antwoorde op hierdie vrae sal natuurlik bepaal of jy die motor wil toetsbestuur. Die afwesigheid van registrasiedokumente en 'n padwaardigheidsertifikaat is bepalende faktore aangesien jy nie die motor in jou naam kan registreer daarsonder nie, so ook besware teen vrae oor onafhanklike ondersoeke of gesteeldevoertuigverslae.
Indien die motor, en die verkoper, die eerste rondte vrae slaag, is jou volgende stap om die motor vir 'n toetsrit te neem. Dit is waar jou veiligheid eerste kom. Die volgende veiligheidswenke is 'n moet:
Moenie die toetsrit alleen doen nie – neem altyd iemand saam met jou.
Vertel 'n vriend of familielid waarheen jy gaan, en indien moontlik vra iemand om jou in 'n ander voertuig te volg.
Ontmoet die verkoper by 'n polisiestasie of ander besige, veilige plek.
Moenie die verkoper na jou huis of werkplek nooi nie.
Vra die verkoper om sy/haar ID-dokument saam te bring.
Indien die verkoper jou met 'n slenter probeer vang, sal jou versoeke hom ontmoedig en sal hy waarskynlik met 'n verskoning kom om jou nie te ontmoet nie. Dit is 'n teken – beweeg aan!
Die aanvanklike inspeksie
Doen 'n inspeksie van die voertuig as deel van jou toetsrit en kyk vir enige tekens van ongelukskade – byvoorbeeld, ongelyke verfwerk. Maak seker dat jy die bakwerk nagaan vir kollerige of dowwe areas en 'lemoenskil' of 'visoë' – almal onmiddellike rooi vlae. Laastens, kyk na die seëls om die deure en onder die sye van die enjinkap – hersproeiwerk kan slordig wees morsig en jy kan nie verf maklik van rubber verwyder nie.
Jy moet ook nagaan of die lugversorging, CD-speler, luidsprekers, elektriese vensters en ander skakelaars in werkende toestand is – dit kan alles duur wees om te herstel as die motor eers joune is. Laastens, gaan ook na of die spaarwiel, domkrag en wielsleutel in plek en in 'n goeie toestand is.
Van kop tot tone met DEKRA
As jy na 'n toetsrit en eerste inspeksie steeds in die motor belangstel, neem dit na 'n betroubare inspeksiefasiliteit soos DEKRA vir 'n deeglike ondersoek. Enige sigbare groot foute met die voertuig – insluitend ongelukskade soos 'n gebuigde onderstel of beskadigde suspensie – sal gedurende die inspeksie opgetel word.
Nadat die motor die inspeksie geslaag het, mag jy gereed voel om die volgende stap te neem om dit te koop. Indien moontlik, voltrek die finansiële transaksie met regsbystand. Vra jou prokureur of iemand met die nodige kennis om jou by te staan in die opstel van dokumente en briewe – en reël vir 'n betalingsooreenkoms met die verkoper. Vra dat hy jou afskrifte stuur van al sy besonderhede: ID, bestuurderslisensie en selfs bewys van woonadres. Dit sal aan hom toon jy meen besigheid. Onthou, as iets verkeerd loop en jy het net 'n hy-het-gesê/sy-het-gesê situasie, het jy geen verweer nie, indien enige.
Die belangrikste – moenie vir die motor betaal alvorens jy die sleutel en die spaarsleutel het nie. Die verkoper sal waarskynlik 'n deposito van een of ander aard verlang, maar om ten volle vir die voertuig te betaal voordat jy dit het, is baie riskant.
Jy mag ook oorweeg om 'n escrow-diens te gebruik om vir die motor te betaal. Dit beteken dat in plaas daarvan om die verkoper direk te betaal, jy die nodige fondse in 'n betroubare derde-partyrekening inbetaal. Hierdie fondse word deur die escrow-diens aan die verkoper vrygestel slegs nadat sekere voorwaardes nagekom is, byvoorbeeld nadat jy die motor ontvang en ondersoek het.
En nou, uiteindelik, kan jy jou nuwe stel wiele vir daardie rit op die snelweg neem, met die vertroue dat jy jou geld wyslik bestee en goed belê het vir die toekoms. Maak net seker die motor is verseker voordat jy agter die wiel inskuif.